- Københavns Kommunes ansatte har vist inhaleret deres morgenmad på Christiania

og

- Godt at se, at vores skattepenge bliver brugt fornuftigt.

De spydige kommentarer har fyget hen over de sociale medier, siden Facebook-brugeren Johnny Plougmanns billede af et noget aparte cykelstativ på Christianshavn er gået viralt

Cykelstativet vender nemlig ud mod en af Christianshavns kanaler, hvilket gør det mere end almindeligt svært for cyklister på konventionelle tohjulede at benytte det.

Munter morgen på Facebook

Og selvom nogle brugere på Facebook gør opmærksom på, at stativet tilsyneladende er til vandcykler, så findes der en anden og måske noget mere logisk forklaring.

For på Københavns Rådhus har man nemlig også lagt mærke til, at billedet er gået viralt.

- Det har været en munter morgen på de sociale medier. Måske du har spottet dette foto. Vi kan så forklare, at der selvfølgelig ikke er tale om en moderne vandcykelindretning eller en vanvittig molboløsning, skriver Københavns Kommune på Facebook.

Det var været en munter morgen på de sociale medier. Måske du har spottet dette foto. Vi kan så forklare, at der... Posted by Københavns Kommune on Sunday, October 11, 2015

Forklaringen findes i stedet i den bil, der står parkeret foran stativet. Bilen gjorde det nemlig umuligt for kommunens folk at montere stativet korrekt.

For at spare en ekstra tur frem og tilbage valgte kommunens snarrådige ansatte i stedet at montere stativet omvendt, da det så kan vendes ved et snuptag ved en senere lejlighed.

Dermed sparer kommunen en ekstra tur med stativet i lastbilen.

Til Ekstra Bladet forklarer Københavns Kommunes servicechef, at man har forsøgt at få kontakt med ejeren af bilen siden onsdag, hvor stativet blev sat op. Fortsat uden held.